31992R1084
L 117/1
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО, ЕВРАТОМ, ЕОВС) № 1084/92 НА СЪВЕТА
от 28 април 1992 година
за изменение на Регламент № 422/67/ЕИО, № 5/67/Евратом за определяне на възнагражденията на председателя и на членовете на Комисията, председателя, съдиите, генералните адвокати и секретаря на Съда на Европейските общности и председателя, членовете и секретаря на Първоинстанционния съд и на Регламент (ЕИО, Евратом, ЕОВС) № 2290/77 за определяне на възнагражденията на членовете на Сметната палата
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на единен Съвет и единна Комисия на Европейските общности, и по-специално член 6 от него,
като взе предвид Договора за създаване на Европейската общност за въглища и стомана, и по-специално член 78д от него,
като взе предвид Договора за създаване на Европейската икономическа общност, и по-специално член 206 от него,
като взе предвид Договора за създаване на Европейската общност за атомна енергия, и по-специално член 180 от него,
като взе предвид Протокола за привилегиите и имунитетите на Европейските общности, и по-специално членове 20 и 21 от него,
като има предвид, че Регламент (ЕОВС, ЕИО, Евратом) № 3831/91 на Съвета от 19 декември 1991 г. за изменение на Правилника за длъжностните лица и Условията за работа на другите служители на Европейските общности с цел въвеждане на временна вноска (1) добави в Правилника за длъжностните лица на Европейските общности член 66а, който въвежда тази временна вноска;
като има предвид, че тази временна вноска следва да се прилага mutatis mutandis за председателя и членовете на Комисията, председателя, съдиите, генералните адвокати и секретаря на Съда, председателя, членовете и секретаря на Първоинстанционния съд и членовете на Сметната палата,
ПРИЕ НАСТОЯЩИЯ РЕГЛАМЕНТ:
Член 1
1. Член 19а от Регламент № 422/67/ЕИО, № 5/67/Евратом (2) се заменя със следното:
„Член 19а
Член 66а от Правилника за длъжностните лица се прилага mutatis mutandis за председателя и членовете на Комисията, председателя, съдиите, генералните адвокати и секретаря на Съда и председателя, членовете и секретаря на Първоинстанционния съд.“
2. Член 19а от Регламент (ЕИО, Евратом, ЕОВС) № 2290/77 (3) се заменя със следното:
„Член 19а
Член 66а от Правилника за длъжностните лица се прилага mutatis mutandis за членовете на Сметната палата.“
Член 2
Настоящият регламент влиза в сила в деня след публикуването му в Официален вестник на Европейските общности.
Той се прилага от 1 януари 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 28 април 1992 година.